La Bibia piemontèisa/Testament Vej/Salm/Salm 60


Ij Salm

60. Nosgnor! It l’has arpossane e sbërgiairane 

 'Ël Salmista a ringreta l’umiliassion ëd la dësfàita d’Israel, ma cora ch’a sent le paròle sicurante ‘d Nosgnor, chiel a sùplica che Dé a-j giuta an bataja e a manifesta soa fiùsa ant la vitòria.

Pr’ ël diretor dël còro: un Salm ëd David ch’a va bin për dotriné, riguard al temp che David a combatìa contra j’Aramé ‘d Naaraim e ‘d  Sobà, e cand che Gioab a l’é tornà e a l’ha butà an derota dódes mila Edomita ant la Val ëd la Sal. Da cantesse conform al ton ëd “Liri dla testimoniansa”

Nosgnor! It l’has arpossane e sbërgiairane. It ses anrabiate contra ‘d nojàutri, ma ora ristabiliss-ne an tò favor. It l’has socrolà nòstra tèra e ‘d chërpure a son dovertasse. It suplicoma: torna a rangela, dësnò tut a crovrà. It l’has sogetà toa gent a ‘d preuve motobin dure, it l’has ambëriacalo con ël vin ch’it l’has daje da bèive. Ma për ij tò fedej it l’has alvà ‘n drapò për feje vëdde ‘l leugh anté ch’a peudo trové na sosta da j’atach dij nemis. [Intërludi]. Donca, lìbera coj ch’it-j veule bin. Salv-ne con toa potensa! Rëspond-ne!

La promëssa che Nosgnor a l’ha fane an soa santità a l’é: “I stravincerai! I spartirai Sichem e mësurerai la val ëd Sucòt. Ghilead a l’é mia, a l’é mè Manasse. Efraim a l’é l’elm ch’am quata. Giuda a l’é mia cavija regal. Moab a l’é tanme mè bassin për laveme; i farai che Edom am serva. I alverai ‘d crij ëd trionf dzora dla Filistìa”.

Chi é-lo ch’am mnerà a la sitadela fòrta? Chi é-lo ch’am farà vagné Edom? Pròpi ti, Signor, ch’it l’avìe arpossane e ch’it surtie pa pì a combate con ij nòstri armà.

It suplicoma: giutne contra ij nòstri nemis, përchè l’agiut ch’i podrìo arsèive da j’òm a serv pròpi a nen. A l’é con l’agiut potent ëd Nosgnor ch’i faroma grand 'mprèise: pròpe chiel a prostrà ij nòstri nemis.

Nòte 

Bibia
Testament Vej
Salm